మైనంపల్లి హన్మంతరావు

మైనంపల్లి హన్మంతరావు తెలంగాణ రాష్ట్రానికి చెందిన రాజకీయ నాయకుడు. ఆయన 2018లో మల్కాజ్‌గిరి నియోజకవర్గం నుండి ఎమ్మెల్యేగా ఎన్నికయ్యాడు. అంతకు ముందు రామాయంపేట, మెదక్ నియోజకవర్గం నుండి ఎమ్మెల్యే గా పనిచేసారు

జననం, విద్యాభాస్యం
మైనంపల్లి హన్మంతరావు తెలంగాణ రాష్ట్రం, మెదక్ జిల్లా కొర్విపల్లి గ్రామంలో 1966 జనవరి 10న కిషన్ రావు,  సరోజినీ దంపతులకు జన్మించాడు. ఆయన 1992లో యూ.ఎస్ లోని అలబామా యూనివర్సిటీ నుండి బిఎ పూర్తి చేశాడు.

రాజకీయ జీవితం
మైనంపల్లి హన్మంతరావు 1998లో తెలుగుదేశం పార్టీతో  రాజకీయాల్లోకి వచ్చాడు. ఆయన 2008 జరిగిన ఉప ఎన్నికలలో రామాయంపేట అసెంబ్లీ నియోజకవర్గం నుంచి తొలిసారి ఎమ్మెల్యేగా గెలిచి అసెంబ్లీకి ఎన్నికయ్యాడు . మైనంపల్లి హన్మంతరావు 2009 జరిగిన శాసనసభ ఎన్నికల్లో తెలుగుదేశం పార్టీ తరఫున పోటీ చేసి తన సమీప ప్రత్యర్థి, కాంగ్రెస్ పార్టీ అభ్యర్థి శశిధర్ రెడ్డిపై 21151 ఓట్ల మెజారిటీతో గెలిచి రెండోసారి ఎమ్మెల్యేగా ఎన్నికయ్యాడు. ఆయన మెదక్ జిల్లా తెలుగుదేశం పార్టీ అధ్యక్షుడిగా పని చేశాడు.

తెలంగాణ  ప్రత్యేక రాష్ట్రం ఏర్పడిన తర్వాత హన్మంతరావు మల్కాజ్‌గిరి నియోజకవర్గం టీడీపీ టికెట్ ఆశించాడు, 2014లో ఎన్నికల్లో తెలుగు దేశం, బీజేపీ పొత్తుతో భాగంగా ఆయనకు టికెట్ దక్కకపోవడంతో 2014 ఏప్రిల్ 6న మైనంపల్లి హన్మంతరావు టీడీపీకి రాజీనామా చేశాడు.ఆయన 8 ఏప్రిల్, 2014న కాంగ్రెస్ పార్టీలో చేరాడు. కానీ అదే రోజు సాయంత్రం కాంగ్రెస్ పార్టీ ప్రకటించిన అభ్యర్థుల జాబితాలో ఆయన పేరు లేకపోవడంతో  హన్మంతరావు 8 ఏప్రిల్, 2014న తెలంగాణ రాష్ట్ర సమితి పార్టీలో చేరాడు.

ఆయన 2014లో జరిగిన పార్లమెంట్ ఎన్నికల్లో టీఆర్ఎస్ తరపున మల్కాజ్‌గిరి లోకసభ నియోజకవర్గం నుండి పోటీ చేసి తన సమీప ప్రత్యర్థి టీడీపీ అభ్యర్థి సి.హెచ్. మల్లారెడ్డి పై 28371 ఓట్ల తేడాతో ఓటమి పాలయ్యాడు.ఆయన 21 ఏప్రిల్ 2015లో తెలంగాణ రాష్ట్ర సమితి గ్రేటర్ హైదరాబాద్ అధ్యక్షుడిగా ఏకగ్రీవంగా ఎన్నికయ్యాడు. ఆయన 2017లో జరిగిన శాసనమండలి ఎన్నికల్లో ఎమ్మెల్యే కోటాలో ఎమ్మెల్సీగా ఎన్నికయ్యాడు. మైనంపల్లి హన్మంతరావు 2018లో జరిగిన అసెంబ్లీ ఎన్నికల్లో మల్కాజ్‌గిరి నియోజకవర్గం నుండి టిఆర్ఎస్ అభ్యర్థిగా పోటీ చేసి తన సమీప ప్రత్యర్థి ఎన్. రామచందర్ రావు పై 73698 ఓట్ల మెజారిటీతో గెలిచి ఎమ్మెల్యేగా ఎన్నికయ్యాడు. ఆయన 2018లో జరిగిన అసెంబ్లీ ఎన్నికల్లో మల్కాజ్‌గిరి ఎమ్మెల్యేగా గెలవడంతో 12 డిసెంబర్ 2018న ఎమ్మెల్సీ పదవికి రాజీనామా చేశాడు. 

మైనంపల్లి హన్మంతరావు 2023లో జరిగే అసెంబ్లీ ఎన్నికల్లో తనకు మల్కాజ్‌గిరి, కుమారుడు రోహిత్ కు మెదక్ సీట్లు డిమాండ్ చేయగా 2023 ఆగష్టు 21న బీఆర్ఎస్ పార్టీ ఒకటే టికెట్ కేటాయించడంతో దానికి మంత్రి హరీష్‌రావు కారణమని ఆయనపై తీవ్ర విమర్శలు చేయగా ఈ వ్యాఖ్యలను బీఆర్ఎస్ అధిష్టానం సీరియస్ గా తీసుకొని ఆయనకు షోకాజ్ నోటీసులను జారీ చేసింది. మైనంపల్లి హన్మంతరావు బీఆర్ఎస్ పార్టీపై తీవ్ర అసంతృప్తి వ్యక్తం చేస్తూ కొన్ని రోజులు పార్టీ కార్యక్రమాలకు దూరంగా ఉండి 2023 సెప్టెంబర్ 22న బీఆర్ఎస్ పార్టీకి రాజీనామా చేశాడు. ఆయన సెప్టెంబర్ 28న ఢిల్లీలోని ఏఐసీసీ అధ్యక్షుడు మల్లికార్జున్ ఖర్గే సమక్షంలో కాంగ్రెస్ పార్టీలో చేరాడు.

మైనంపల్లి హన్మంతరావుకు కాంగ్రెస్ అధిష్టానం అక్టోబర్ 15న 55 మంది అభ్యర్థులతో కూడిన మొదటి జాబితాను విడుదల చేయగా ఆయనకు ఆ జాబితాలో మ‌ల్కాజ్‌గిరి అసెంబ్లీ నియోజకవర్గం నుండి పోటీ చేసే అవకాశం దక్కింది.

మూలాలు

వెలుపలి లంకెలు

1966 జననాలు
మెదక్ జిల్లా రాజకీయ నాయకులు
మెదక్ జిల్లా నుండి ఎన్నికైన ఆంధ్రప్రదేశ్ శాసన సభ్యులు
మేడ్చల్ జిల్లా నుండి ఎన్నికైన శాసన సభ్యులు
తెలంగాణ శాసన సభ్యులు (2018)